Poliisin mukaan nuorisoporukoita on pyörinyt Itä-Helsingissä aina.

Helsinki, Vuosaaren kauppakeskus Columbuksen pääovet. JENNI GÄSTGIVAR/IL

Helsingin Sanomien uutisen mukaan kymmenien lasten ja nuorten porukka aiheutti pelkoa ja hämmennystä käytöksellään Helsingin Vuosaaressa viime viikonlopun ja maanantain aikana.

Häiriötä aiheuttanut joukkio koostui silminnäkijöiden mukaan noin 10–20-vuotiaista lapsista ja nuorista. Joukkio oli aiheuttanut pahennusta käyttäytymisellään Aurinkolahdessa sekä kauppakeskus Columbuksen ympäristössä. Moni silminnäkijä soitti hätäkeskukseen.

Aiheesta käynnistyi vilkas keskustelu Facebookin Vuosaari-ryhmässä maanantaina. Keskustelun aloitti myöhään illalla avoimessa ryhmässä eräs vuosaarelainen isä. Perjantaihin mennessä ketjuun oli vastannut yli 275 alueen asukasta.

”Näin useamman lapsen isänä olen vakavasti huolestunut Vuosaaren Aurinkolahden nuorisojengien toiminnasta”, Petteri kirjoitti Vuosaari-ryhmässä.

Hän oli kaupasta palatessaan nähnyt nuorten rikkovan pulloja, työntävän toisiaan ostoskärryissä ajotielle ja kiipeilevän vieraiden ihmisten parvekkeille. Hänen oli pakko puuttua asiaan.

– Minun oli pakko puuttua asiaa, koska toiminta näytti niin vaaralliselta, hän sanoo nyt Iltalehdelle.

Ei aikaakaan, kun hänen ympärilleen tuli isompien poikien joukko uhkailemaan. Silloin muut tilanteen nähneet aikuiset puuttuivat tilanteeseen ja tulivat hänen avukseen.

– Tunnistan tilanteen hyvin omasta nuoruudestani Roihuvuoressa ja Skattalta. Joillakin nuorilla on tarve näyttää, että on urhoollinen ja peloton tyyppi.

– Tuon ikäisillä unohtuu järjenkäyttö toisinaan.

Petteri on tyytyväinen, että uskalsi puuttua vaaralliseen tilanteeseen.

– Jonkun piti avata keskustelu aiheesta. Uskon, että yksikin ihminen voi vaikuttaa asioihin, hän lisää.

”Vastuu vanhemmilla”

Perheellisenä ihmisenä hän pahoittelee, että muutamat ihmiset ovat syyttäneet maahanmuuttajataustaisia nuoria teoista, tai vetäneet rasismikortin esiin.

– Nuorten porukoita on ollut aina ja kyse on enemmänkin siitä, miten nuoret käyttäytyvät.

– Vanhemmilla tulisi olla heistä vastuu. Tiedän, että alueen vanhemmat ovatkin jo yhdessä selvitelleet asioita.

Hän vahvistaa, että poliisia on tapahtuneen jälkeen näkynyt enemmän Vuosaaren alueella. Partioita ja jalkautuneita poliiseja juttelemassa ihmisten kanssa, hän kertoo.

Koulujen alettua hän aikoo ottaa asiasta yhteyttä läheisen koulun rehtoriin ja keskustella nuorten käyttäytymisestä.

– Minuun on jo tässä välissä ottanut yhteyttä poliisi, Saappaan työntekijä sekä muiden nuorisojärjestöjen edustajat. Yhdessä löydämme varmasti ratkaisumalleja tämän käytösmallin katkaisemiseen yhteisössämme.

– Ainoa, mitä minua huolettaa, on nuorten tekemä silmitön väkivalta, mistä kerrotaan uutisissa. Mistä se mahtaa johtua?

Artikkeli jatkuu kuvan jälkeen.

Helsinki, Vuosaaren kauppakeskus Columbuksen liukuportaat. JENNI GÄSTGIVAR/IL

Kauppakeskus Columbuksen vieressä asuva kuusikymppinen Taina on asunut Vuosaaressa yhdeksän vuoden ajan. Vasta viime keväänä hän alkoi huomata nuorten häiritsevää käytöstä.

Nuoret ovat pyrkineet kerrostalon rappukäytävään asukkaiden vanavedessä, autotalliin on heitetty kiviä ja kerhotiloihin on tultu ilman lupaa, hän kertoo Iltalehdelle.

– Kerran, kun avasin pyykkituvan oven, tila oli täynnä 10–13-vuotiaita lapsia riehumassa. He olivat päässet pyykkituvan vipuovesta sisään ilman avainta, Taina kertoo.

– Lopulta voimaannuin ja sanoin, että tämä on meidän koti ja teidän pitää lähteä pois täältä.

Lapset uskoivat häntä ja tilanne raukesi. Hän on tavannut outoja tyyppejä yleisissä tiloissa sen jälkeenkin.

Kotiin takaovesta

Myös nuorempia alueella asuvia pelottaa norkoilevien nuorten kohtaaminen. Nelikymppinen Juuso kertoo Iltalehdelle, että joskus kotitalon edessä on epäilyttävännäköistä porukkaa.

– En joskus töistä tullessa uskalla mennä päärapusta sisään, jos oven edessä on poikaporukka, Juuso kertoo.

– Alueella pyörii liian nuorta porukkaa. Heidän kuuluisi olla iltaisin kotona eikä kaduilla, hän sanoo.

Juuso sanoo ääneen, että miettii alueelta muuttamista häiriöiden takia.

– Onhan se kumma, jos ei oman asuinalueen läpi uskalla kävellä, hän miettii. Juuso penää alueelle enemmän poliisin näkyvää toimintaa.

– Toivoisin, että autoja tulisi katukuvaan lisää ja että poliisit myös jalkautuisivat useammin meidän asukkaiden keskuuteen.

Artikkeli jatkuu kuvan jälkeen.

Kauppakeskus Columbus avattiin vuonna 1996 ja se sijaitsee Itä-Helsingissä. Kauppakeskuksen juuressa sijaitsee Vuosaaren metroasema. KARI LAAKSO/IL

Poliisi reagoi

Helsingin poliisilaitoksen ennalta estävän toiminnan johtaja Jari Taponen vastasi Iltalehden kysymyksiin Vuosaaren tilanteesta.

Poliisi on luvannut lisätä partiointia Vuosaaren alueella tapahtumien johdosta.

Mitä lisäresurssien kohdentaminen alueelle tarkoittaa käytännössä?

– Lisäämme partiointia ja jalkaudumme nuorten pariin, jututamme heitä asiaan liittyen. Tunnemme heidän kaikki.

– Tiivistämme myös yhteistyötä järjestöjen sekä nuorisotoimen kanssa, Taponen kertoo.

Mitä ajattelette Vuosaaren tapahtumista?

– Toiminnassa itsessään ole mitään ihmeellistä. Nuoret ovat kautta aikain kerääntyneet yhteen viettämään aikaa.

– Osa nuorista viettää kesälomaa ja he ovat kaduilla, koska Vuosaaren nuorisotalo on kiinni kesän.

– Ehkäpä sillä oli myös vaikutusta, että oli niin lämmin viikonloppu. Ihmiset pitivät ikkunoita auki ja äänet kuuluivat paremmin sisälle, hän arvelee.

Asukkaat ovat arvioineet nuorten olevat 10–17-vuotiaita. Minkä ikäisiä he ovat?

– Ihan oikeilla jäljillä he ovat, siellä on porukkaa 10–12-vuotiaista ylöspäin täysi-ikäisiin nuoriin asti.

Miten luonnehtisitte sitä tarvetta, mikä joukkokäyttäytymisen taustalla on?

– Nuorille on luontevaa liikkua ryhmissä. Nuoret kokoontuvat ja viettävät aikaa yhdessä. Porukoita näkyy erityisesti ostareilla, metroasemilla ja juna-asemilla.

Isot ryhmät näyttäytyvät keski-ikäisille häiriöiden kautta. Isosta ryhmästä lähtee ääntä ja se koetaan pelottavana.

Miten nuorten käyttäytymiseen tulisi suhtautua?

– Huonoon käyttäytymiseen pitää aina puuttua. Nuorille pitää tehdä selväksi, mikä on oikein ja väärin. Heille pitää myös osoittaa, että heistä välitetään.

Kuka on mielestäsi vastuussa tilanteesta (että nuorisojoukko aiheuttaa häiriötä kaduilla)?

– Mielestäni vanhempien tehtävä on katsoa lasten perään ja asettaa järkevät kotiintuloajat. Myös poliisi ja kaupungin työntekijät voivat vaikuttaa läsnäolollaan.

Paikalliset asukkaat väittävät, että poliisia ei näy tarpeeksi, miten kommentoitte tähän?

– Kyllä poliisi on aina lähellä, mutta odottavan aika vaan tuntuu pitkältä.

Ovatko nyt lisätyt toimet alueelle riittäviä?

– Tilanteessa ei ole mitään tavallisuudesta poikkeavaa ja tilanne on meillä hallussa.

Moni asukas ihmettelee, miksi näin nuoret lapset ovat kadulla myöhään illalla?

– Syyt voivat olla moninaisia ja niitä on vaikeaa niputtaa. Vanhemmat voivat olla töissä, heillä voi olla ongelmia jaksamisen kanssa, mukana voi olla päihteitä, tai sitten lapset yksinkertaisesti saavat olla ulkona liian myöhään.

– Joskus lapset ovat sanoneet vanhemmilleen, että menevät ystävälleen yöksi, mutta löytyvätkin sitten kadulta, hän tietää.

Poliisi kertoo, että heillä on tietyissä tilanteissa velvollisuus viedä nuori kotiin.

– Mikäli paikan päällä herää epäilys, että kasvuolosuhteet eivät ole terveet, teemme lastensuojeluilmoituksen.

Miten uhkaavassa tilanteessa tulisi toimia?

– Mitä rauhallisemmin käyttäytyy, sen paremmin toinen osapuoli uskoo.

Mitä mieltä olette asukkaiden ulostuloista sosiaalisessa mediassa?

– Painottaisin sitä, että aikuisten tulisi muistaa, että nuoret ovat nuoria ja he toimivat usein hetken mielijohteesta, vaistomaisesti, eivätkä aina ajattele rationaalisesti.

– Näitä porukoita on aina ollut olemassa niin kauan kuin muistan.

– Itse asiassa nuorten käyttäytyminen on rauhoittunut aikojen saatossa. Nuorten häiriökäyttäytymiseen on liittynyt aikaisemmin paljon enemmän esimerkiksi alkoholia.

Miten tilanteessa vältettäisiin turha vastakkainasettelu?

– Molempien osapuolten tulisi käyttäytyä asiallisesti. Huomasin esimerkiksi Vuosaaren Facebook-ketjussa muutamia aikuisten ylilyöntejä.

– Varoittaisin heitä syyllistämästä lapsia turhaan. Tulee muistaa, että he eivät ole vielä aikuisia.

Ovatko kyseiset lapset ja nuoret Vuosaaren alueelta?

– Pääosin kyllä, mutta kyllä nuoret liikkuvat paljon täällä idässä. Esimerkiksi joitakuita samoja nuoria on tavattu myös Itäkeskuksessa.

– Mitä näiden nuorten eteen voitaisiin tehdä?

– Nuorille pitäisi keksiä järkevää tekemistä. Useat nuoret pysyvät kaupungissa koko kesän ajan ja kun kaupungin nuorisotalot ovat kiinni, he yrittävät keksiä muuta tekemistä ulkona.

Poliisi ihmettelee, miksi Vuosaaren tapaus päätyi uutisiin.

– Hän arvelee sen johtuvan siitä, että Vuosaari on perinteisesti ollut rauhallinen paikka.

– Kaiken kaikkiaan me tiedämme keistä nuorista on tässä tapauksessa kysymys. Me puutumme ylilyönteihin tiukasti yhdessä muiden viranomaisten kanssa, hän vakuuttaa.

Vuosaari on tunnettu Aurinkolahden uimarannasta ja Suomen korkeimmasta asuinrakennuksesta, Cirruksesta. Kuva tornitalon huipulta. Hanna Onttonen